PREDKLADACIA SPRÁVA

Návrh zákona zároveň odstraňuje nerovnoprávne postavenie registrovaných cirkví a náboženských spoločnosti, do ktorého sa dostali po prijatí zákona č. 503/2003 Z. z. o navrátení vlastníctva k pozemkom a o zmene a doplnení zákona č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, ktorý predĺžil fyzickým osobám lehotu na uplatnenie reštitučného nároku.

 Týmto návrhom zákona sa odstraňuje táto nerovnosť a poskytuje sa tak rovnaká právna ochrana vlastníctva fyzickým osobám, ako aj vlastníctvo registrovaným cirkvám a náboženským spoločnostiam.

 Predloženým návrhom zákona sa ustanovuje možnosť vydania nehnuteľného majetku registrovaným cirkvám a náboženským spoločnostiam, ktoré v lehote 12 mesiacov od účinnosti zákona Národnej rady Slovenskej republiky č. 282/1993 Z. z. o zmiernení niektorých majetkových krívd spôsobených cirkvám a náboženským spoločnostiam, t. j. od 1. januára 1994 svoj nárok na vydanie predmetného nehnuteľného majetku neuplatnili, resp. uplatnili po lehote, ktorý prešiel na štát alebo obce v období od 8. mája 1945 a u židovských náboženských obcí od 2. novembra 1938 do 1. januára 1990.

 Predloženým návrhom zákona sa umožňuje oprávnenej osobe uplatniť právo na navrátenie vlastníctva k veciam do 30. apríla 2006.

 Dopad na štátny rozpočet vyplývajúci z predloženého návrhu zákona nie je možné v tomto štádiu jeho prípravy vyčísliť.

 Predložený návrh zákona nebude mať dopad na životné prostredie.